FI Euroopan unionin virallinen lehti CE 78/231

(2004/C 78 E/0234)

KIRJALLINEN KYSYMYS P-3160/03

esittäjä(t): Ioannis Averoff (PPE-DE) komissiolle

(20. lokakuuta 2003)

Aihe: Kaatopaikan rakentamisen hyväksyminen Ioanninan läänissä

Epeirosin alue antoi päätöksellään 364/22.8.2003 myönteisen lausunnon kaatopaikan rakentamishankkeen toteuttamisesta paikalle nimeltä Geroplatanos-Fteri, joka sijaitsee Kalpakin kunnassa Ioanninan läänissä. Sen antamassa täydentävässä lausunnossa (3989/1.10.2003) kaatopaikka sijoitetaan paikkaan nimeltä Kidonies, joka sijaitsee Vasilikon hallintopiirissä Ano Pogonin kunnassa.

Ehdotetulla hankkeella ei ole yhteisön hyväksyntää seuraavista syistä:

— Alustavassa ympäristövaikutusarviossa mainitaan, että hydrogeologiselta kannalta tämä paikka on kaikkia muita tutkittuja vaihtoehtoja epäsuotuisampi (maaperän suuri vedenläpäisevyys ja todennäköinen vesiyhteys Aoos- ja Kalamas-jokiin sekä Pamvotida-järven suljettuun altaaseen).

— Alueen sisällä on maaperän murtumalinja, jonka dynamiikkaa arvioinnissa ei pystytty selvittämään. On syytä huomata, että alue on seismisesti vaarallisuusluokan I alueella, eikä II-luokan, kuten arviossa mainitaan.

— Vaadittavassa Ioanninan metsäosaston lausunnossa (2606/14.8.2003) mainitaan selvästi, ettei se voi olla lopullinen, koska ennakkoarvioinnin asiakirjoissa ei ole välttämättömiä topografisia diagrammeja.

— Sijoituspaikka on hyvin lähellä Vikosin-Aoosin Natura 2000 -aluetta ja on suojeltua metsäaluetta.

— Ehdotettu sijoituspaikka on 55 kilometrin etäisyydellä alueesta, jolla jätteitä tuotetaan.

Edellä mainittujen seikkojen perusteella ja ottaen huomioon, että kyseiselle hankkeelle on pyydetty rahoitusta koheesiorahastosta, pyydän Euroopan komissiota kertomaan: Noudatetaanko tässä tapauksessa kaatopaikoista annettua direktiiviä 1999/31/EY (1) ja direktiivejä 75/442/ETY (2) sekä 97/11/EY (3)?

Margot Wallströmin komission puolesta antama vastaus

(12. marraskuuta 2003)

Komissiolle on tehty lukemattomia kanteluita Kreikassa toimivista laittomista tai valvomattomista kaatopaikoista, jotka vaarantavat ihmisten terveyden ja vahingoittavat ympäristöä. Näiden kanteluiden perusteella komissio on käynnistänyt EY:n perustamissopimuksen 226 artiklan nojalla rikkomista koskevan menettelyn Kreikkaa vastaan. Kreikan viranomaisten vastauksessa ilmoitetaan, että yhteensä 1399 laitonta tai valvomatonta kaatopaikkaa oli edelleen toiminnassa vuoden 2002 lopussa ja että kaikki laittomat kaatopaikat on määrä sulkea vuoden 2007 loppuun mennessä tai korvata pysyvillä jätehuoltolaitoksilla. Koska Kreikka on laiminlyönyt yhteisön jätelainsäädännön noudattamisen, komissio päätti 9. heinäkuuta 2003 saattaa asian Euroopan yhteisöjen tuomioistuimen käsiteltäväksi.

Vaikka jätteistä 15. heinäkuuta 1975 annetussa neuvoston direktiivissä 75/442/ETY, sellaisena kuin se on muutettuna 18. maaliskuuta 1991 annetulla neuvoston direktiivillä 91/156/ETY (4) velvoitetaan jäsenvaltiot varmistamaan, että jätteet hyödynnetään tai niistä huolehditaan vaarantamatta ihmisten terveyttä ja vahingoittamatta ympäristöä, huolehtimismenetelmien ja soveltuvien huolehtimispaikkojen tai -laitosten valitseminen kuuluu kansallisten viranomaisten toimivaltaan. Erityisesti kaatopaikkojen on oltava kaatopaikoista 26. huhtikuuta 1999 annetussa neuvoston direktiivissä 1999/31/EY säädettyjen teknisten vaatimusten ja menettelyjen mukaisia.

Kaatopaikan rakentaminen edellyttää lupaa ja arvioinnin suorittamista kaatopaikan ympäristövaikutuksista. Ympäristövaikutukset on arvioitava tiettyjen julkisten ja yksityisten hankkeiden ympäristövaikutusten arvioinnista 27. kesäkuuta 1985 annetussa neuvoston direktiivissä 85/337/ETY (5), sellaisena kuin se on muutettuna 3. maaliskuuta 1997 annetulla neuvoston direktiivillä 97/11/EY, säädettyjen vaatimusten mukaisesti. Mainitussa direktiivissä vahvistetaan useita menettelyjä, joita on noudatettava, kun kysymyksessä on ympäristövaikutusten arviointia edellyttävä hanke. Tällaisia menettelyitä ovat ympäristövaikutusten arvioinnin suorittaminen, tietojen asettaminen yleisön saataville ja yleisön ja toimivaltaisten viranomaisten kuuleminen.

Käytettävissä olevien tietojen perusteella näyttäisi siltä, että hankkeen ympäristövaikutusten arviointi on meneillään. Kaatopaikka voidaan rakentaa, jos siihen saadaan lupa kansallisilta toimivaltaisilta viranomaisilta. Viranomaiset joko epäävät hankkeen tai hyväksyvät sen tietyin ympäristöön liittyvin edellytyksin ja rajoituksin, jotka liittyvät toimintaan ja erityisesti sen sijaintipaikkaan, laajuuteen, käytettävään teknologiaan ja yleisiin teknisiin ominaisuuksiin. Näin ollen komissio katsoo tässä vaiheessa, ettei tapauksessa rikota yhteisön ympäristölainsäädäntöä, sillä hankkeelle ei ole vielä myönnetty lupaa, vaan sitä koskeva lupamenettely on kesken.

Koheesiorahastosta myönnettävän rahoituksen osalta Kreikan viranomaiset eivät ole toistaiseksi hakeneet hankkeelle yhteisrahoitusta komissiolta. Jos komissiolle tehdään tällainen hakemus lähiviikkoina tai -kuukausina, se tutkitaan voimassa olevien menettelyjen ja säännösten mukaisesti.

(1) EYVL L 182, 16.7.1999, s. 1.

(2) EYVL L 194, 25.7.1975, s. 39.

(3) EYVL L 73, 14.3.1997, s. 5.

(4) EYVL L 78, 26.3.1991.

(5) EYVL L 175, 5.7.1985.